CELEX: 32021R1336
Language: et
Date: 2021-06-02 00:00:00
Title: Komisjoni delegeeritud määrus (EL) 2021/1336, 2. juuni 2021, millega muudetakse delegeeritud määrust (EL) nr 907/2014 finantsjuhtimise osas

12.8.2021   
               
               
                  ET
               
               
                  Euroopa Liidu Teataja
               
               
                  L 289/6
               
            
         
            KOMISJONI DELEGEERITUD MÄÄRUS (EL) 2021/1336,
            2. juuni 2021,
            millega muudetakse delegeeritud määrust (EL) nr 907/2014 finantsjuhtimise osas
         
         
            EUROOPA KOMISJON,
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artiklit 40 ja artikli 46 lõiget 1,
            
            ning arvestades järgmist:
            
               
                           (1)
                        
                        
                           Määruse (EL) nr 1306/2013 artikli 40 esimeses lõigus on sätestatud, et makseid, mida liikmesriikide makseasutused teevad toetusesaajatele enne varaseimat võimalikku maksekuupäeva ja pärast viimast võimalikku maksekuupäeva, liit ei rahasta, välja arvatud teatavatel juhtudel.
                        
                     
            
               
                           (2)
                        
                        
                           Komisjoni delegeeritud määruse (EL) nr 907/2014 (2) artiklites 5 ja 5a on sätestatud tingimused, mille alusel ja kooskõlas proportsionaalsuse põhimõttega on pärast ettenähtud maksetähtaega tehtud kulud liidu toetuse kõlblikud.
                        
                     
            
               
                           (3)
                        
                        
                           Komisjoni delegeeritud määrusega (EL) 2015/160 (3) lisati delegeeritud määruse (EL) nr 907/2014 artiklisse 5 lõige 3a, et tagada õiguskindlus ja täpsustada 2015. eelarveaastal makstud otsetoetuste suhtes nõukogu määruse (EÜ) nr 73/2009 (4) kohaselt kohaldatud tingimusi. See säte on aegunud ja selle võib seetõttu välja jätta.
                        
                     
            
               
                           (4)
                        
                        
                           Viimasest maksetähtajast kinnipidamist tuleb kontrollida nii Euroopa Põllumajanduse Tagatisfondist (EAGF) kui ka Maaelu Arengu Euroopa Põllumajandusfondist (EAFRD) tehtavate maksete puhul. EAGFi maksetähtaegadest kinnipidamist kontrollitakse siiski kaks korda eelarveaastas, nimelt 31. juuliks tehtud kulude ja 15. oktoobriks tehtud ülejäänud kulude puhul, samas kui EAFRD maksetähtaegadest kinnipidamist kontrollitakse üks kord eelarveaasta jooksul kõigi kõnealusel eelarveaastal tehtud maksete puhul.
                        
                     
            
               
                           (5)
                        
                        
                           Lihtsuse ja tõhususe huvides ning liikmesriikide ja komisjoni halduskoormuse vähendamiseks tuleks ka EAGFi kulude puhul sätestada üksainus kontroll kogu eelarveaasta maksetähtaegadest kinnipidamise üle. Kõnealune kontroll tuleks teha 15. oktoobriks tehtud kulutuste suhtes. Kui aga tuvastatakse, et kuludeklaratsioonide maksetähtaegadest ei ole kinni peetud, peaks komisjonil olema võimalik 31. juuliks tehtud kulutusi täiendavalt kontrollida.
                        
                     
            
               
                           (6)
                        
                        
                           Euroopa Parlamendi ja nõukogu määrusega (EL) 2020/2220 (5) muudeti Euroopa Parlamendi ja nõukogu määrust (EL) nr 1305/2013 (6) ja pikendati Euroopa Maaelu Arengu Põllumajandusfondist (EAFRD) toetatavate maaelu arengu programmide kestust kuni 31. detsembrini 2022 ning anti liikmesriikidele võimalus rahastada oma pikendatud maaelu arengu programme vastavast 2021. ja 2022. aastaks ette nähtud eelarveeraldisest. Lisaks tehti määrusega (EL) 2020/2220 Euroopa Liidu taasterahastust 2021. ja 2022. aastaks kättesaadavaks täiendavad vahendid pikendatud programmide jaoks, et rahastada määruse (EL) nr 1305/2013 kohaseid meetmeid eesmärgiga leevendada COVID-19 kriisi mõju ja selle tagajärgi liidu põllumajandussektorile ja maapiirkondadele.
                        
                     
            
               
                           (7)
                        
                        
                           Nagu on sätestatud määruse (EL) 2020/2220 põhjenduses 24, kohaldatakse ELi taasterahastust antavate täiendavate vahendite suhtes eritingimusi. Kõnealused täiendavad vahendid tuleks seega kavandada ja neid tuleks seirata maaelu arenguks antavast liidu toetusest eraldi, kohaldades samal ajal üldjuhul määruses (EL) nr 1305/2013 sätestatud norme. Seega tuleks neid täiendavaid vahendeid rakendada määrusega (EL) nr 1305/2013 ja käsitada kõnealuse määruse raames summadena, millega rahastatakse EAFRD raames võetavaid meetmeid. Sellest tulenevalt tuleks delegeeritud määruse (EL) nr 907/2014 artiklis 5a sätestatud vastavad künnised ja vähendused arvutada eraldi EAFRD eraldiste ja määruse (EL) nr 1305/2013 artiklis 58a osutatud täiendavate vahendite puhul.
                        
                     
            
               
                           (8)
                        
                        
                           Delegeeritud määruse (EL) nr 907/2014 kohaselt peab komisjon tegema liikmesriikidele igakuiseid või muid regulaarseid makseid riikide saadetud kuludeklaratsioonide alusel. Seda tehes peaks komisjon siiski võtma arvesse tulu, mille makseasutused koguvad liidu eelarvesse ja mille liikmesriigid deklareerivad oma igakuistes deklaratsioonides. Praegu tasaarvestab komisjon EAGFi raames kulude summad sihtotstarbeliste tulude summadega otse komisjoni igakuises makseotsuses. Selle finantstehingu puhul tehakse erand sellest, kuidas sihtotstarbelist tulu hallatakse muude liidu fondide raames, kus seda ei tasaarvestata, vaid nõutakse sisse Euroopa Parlamendi ja nõukogu määruse (EL, Euratom) 2018/1046 (7) artikli 98 kohaselt koostatud sissenõudekorraldusega. Selleks et ühtlustada komisjoni raamatupidamistavasid ja eelkõige sihtotstarbeliste tulude haldamise viisi, on vaja ühtlustada see EAGFi finantsjuhtimise tehniline aspekt muude liidu fondide kasutatavate voogudega. Tingimusi, mille alusel EAGFi raames saadud sihtotstarbeline tulu tuleb tasaarvestada, tuleks seetõttu vastavalt muuta, ilma et see ohustaks liikmesriikidele tehtavate maksete õigeaegset tegemist.
                        
                     
            
               
                           (9)
                        
                        
                           Seepärast tuleks delegeeritud määrust (EL) nr 907/2014 vastavalt muuta,
                        
                     
            ON VASTU VÕTNUD KÄESOLEVA MÄÄRUSE:
         
         
            
               
                  Artikkel 1
               
               Delegeeritud määrust (EL) nr 907/2014 muudetakse järgmiselt.
               
                           1)
                        
                        
                           Artiklit 5 muudetakse järgmiselt:
                           
                                       a)
                                    
                                    
                                       lõige 3a jäetakse välja;
                                    
                                 
                                       b)
                                    
                                    
                                       lõige 5 asendatakse järgmisega:
                                       
                                          „5.   Tähtaegadest kinnipidamist kontrollitakse üks kord eelarveaastas 15. oktoobriks kantud kulude suhtes. Kui igakuiste kuludeklaratsioonide puhul tuvastatakse maksetähtaegadest mittekinnipidamine, võidakse täiendavalt kontrollida maksetähtaegadest kinnipidamist 31. juuliks tehtud kulude suhtes.
                                          Maksetähtaegade iga ületamist võetakse arvesse määruse (EL) nr 1306/2013 artikli 51 kohases raamatupidamisarvestuse kontrollimise ja heakskiitmise otsuses.“;
                                       
                                    
                                 
                     
                           2)
                        
                        
                           artiklisse 5a lisatakse järgmine lõige:
                           
                              „7.   Lõigetes 2 ja 3 osutatud künnised ja vähendamised arvutatakse eraldi Euroopa Maaelu Arengu Põllumajandusfondi eraldiste puhul, ilma määruse (EL) nr 1305/2013 artiklis 58a osutatud täiendavate vahenditeta, ja nende täiendavate vahendite puhul.“;
                           
                        
                     
                           3)
                        
                        
                           artikli 7 lõige 1 asendatakse järgmisega:
                           
                              „1.   Määruse (EL) nr 1306/2013 artikli 18 lõike 3 kohaste otsuste tegemisel igakuiste maksete kohta lähtub komisjon iga liikmesriigi poolt igakuises deklaratsioonis esitatud väljamakstud kulude jäägist, mida on vähendatud sama liikmesriigi esitatud kuludeklaratsioonides märgitud sihtotstarbeliste tulude võrra. Sellist tasaarvestust peetakse võrdväärseks vastavate tulude sissenõudmisega.
                              Sihtotstarbelistest tuludest pärinevad kulukohustuste ja maksete assigneeringud avatakse alates nende tulude suunamisest eelarveridadele.“
                           
                        
                     
            
               
                  Artikkel 2
               
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
         
         
            
               Käesolev määrus on tervikuna siduv ja vahetult kohaldatav kõikides liikmesriikides.
               Brüssel, 2. juuni 2021
               
                  
                     Komisjoni nimel
                  
                  
                     president
                  
                  Ursula VON DER LEYEN
               
            
         
         
            (1)  ELT L 347, 20.12.2013, lk 549.
         
            (2)  Komisjoni 11. märtsi 2014. aasta delegeeritud määrus (EL) nr 907/2014, millega täiendatakse Euroopa Parlamendi ja nõukogu määrust (EL) nr 1306/2013 makse- ja muude asutuste finantsjuhtimise, raamatupidamisarvestuse kontrollimise ja heakskiitmise, tagatiste ja euro kasutamise osas (ELT L 255, 28.8.2014, lk 18).
         
            (3)  Komisjoni 28. novembri 2014. aasta delegeeritud määrus (EL) 2015/160, millega muudetakse komisjoni delegeeritud määrust (EL) nr 907/2014, millega täiendatakse Euroopa Parlamendi ja nõukogu määrust (EL) nr 1306/2013 makse- ja muude asutuste finantsjuhtimise, raamatupidamisarvestuse kontrollimise ja heakskiitmise, tagatiste ja euro kasutamise osas (ELT L 27, 3.2.2015, lk 7).
         
            (4)  Nõukogu 19. jaanuari 2009. aasta määrus (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003 (ELT L 30, 31.1.2009, lk 16).
         
            (5)  Euroopa Parlamendi ja nõukogu 23. detsembri 2020. aasta määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1).
         
            (6)  Euroopa Parlamendi ja nõukogu 17. detsembri 2013. aasta määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487).
         
            (7)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).